section_heading: Schalke 04
paragraph_text: 28. srpnja 2010. Raúl je potpisao dvogodišnji ugovor sa Schalkeom, čiji je trener Magath pozdravio ovaj transfer, izjavivši za klupsku web-stranicu]: "To je velika vijest za Schalke 04, zadovoljan sam što smo uspjeli dovesti takvog izvrsnog igrača i napadača svjetske klase u Schalke i Bundesligu". Prvi gol za novi klub postigao je već u svojoj prvoj utakmici 1. kolovoza 2010. u pobjedi 3:1 u finalu njemačkog DFB Kupa protiv Bayerna. Službeni debi je imao 7. kolovoza, i to u njemačkom Superkupu, također protiv Bayerna, koji se ovaj put "osvetio", pobijedivši 2:0. Bundesligaški debi imao je 21. kolovoza, u porazu 2:1 od HSV-a, a bundesligaški prvijenac postigao je 25. rujna u remiju 2:2 protiv Borussije iz Mönchengladbacha, i to izjednačujući gol u 87. minuti. Nakon nešto mirnijeg starta vratio se u golgetersku formu 5. studenoga s dva gola u pobjedi 3:0 protiv St. Paulija, a već 20. studenoga postigao je svoj prvi bundesligaški hat-trick u pobjedi 4:0 protiv Werdera iz Bremena. 18. prosinca postigao je drugi hat-trick u pobjedi 3:0 protiv Kölna.